মামলার এজাহারে মীজানুর রহমানের নামে তাঁর নিজ জেলা গোপালগঞ্জের টুঙ্গিপাড়ায় ৯৮ লাখ ৪০ হাজার টাকার বাড়ি, ১৩.০৮ একর জমি, ঢাকার তেজকুনিপাড়ায় ১৮০০ বর্গফুট ও ১৭১৮ বর্গফুটের দুটি ফ্ল্যাট, ঢাকার জুরাইনে একটি দোকান, মিরপুরসহ বিভিন্ন মৌজায় তিন দাগে ১৫ শতাংশ জমি, উত্তরায় তিন কাঠার আরেকটি প্লটের তথ্য উল্লেখ করা হয়েছে। তাঁর নামে ব্যাংক হিসাবে নগদ ৯১ লাখ ১২ হাজার ৫৪৭ টাকা ও ৭৫ লাখ টাকার স্থায়ী আমানত, মোল্লা এনপিকেএস লিমিটেড সার কারখানার নামে দুই লাখ টাকার শেয়ারের তথ্য পাওয়া গেছে। এ ছাড়া মেঘনা ফার্টিলাইজার কম্পানি লিমিটেড, মেসার্স খোয়াজ ফার্টিলাইজার, ফার্ম নেস্ট অ্যান্ড মিল্ক প্রডাক্টস লিমিটেড ও একটি মাইক্রোবাসের মালিকানার প্রমাণ পেয়েছে দুর্নীতি দমন কমিশন।